Document ID: 32011R1267
Publication Date: 2011-12-06

Content:
REGOLAMENT TA’ IMPLIMENTAZZJONI TAL-KUMMISSJONI (UE) Nru 1267/2011
tas-6 ta’ Diċembru 2011
li jemenda r-Regolament (KE) Nru 1235/2008 li jistabbilixxi r-regoli dettaljati għall-implimentazzjoni tar-Regolament tal-Kunsill (KE) Nru 834/2007 dwar l-arranġamenti għall-importazzjonijiet ta’ prodotti organiċi minn pajjiżi terzi
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 834/2007 tat-28 ta’ Ġunju 2007 dwar il-produzzjoni organika u t-tikkettar ta’ prodotti organiċi u li jemenda [jħassar] ir-Regolament (KEE) Nru 2092/91 (1), u b’mod partikulari l-Artikolu 33(3) u l-Artikolu 38(d) tiegħu,
Billi:
(1)
Skont l-Artikolu 10 tar-Regolament tal-Kummissjoni (KE) Nru 1235/2008 (2), il-Kummissjoni għandha tħejji lista ta’ korpi tal-kontroll u awtoritajiet tal-kontroll li huma kompetenti biex iwettqu l-kontrolli u joħorġu ċ-ċertifikati f’pajjiżi terzi għall-iskop ta’ ekwivalenza u għandha tippubblika dik il-lista fl-Anness IV għal dak ir-Regolament.
(2)
Il-Kummissjoni eżaminat it-talbiet għall-inklużjoni f’dik il-lista li waslulha sal-31 ta’ Ottubru 2009 u kkunsidrat biss it-talbiet kompluti. Il-korpi tal-kontroll u l-awtoritajiet tal-kontroll ikkonċernati ntalbu jipprovdu informazzjoni addizzjonali fi żmien xahrejn sabiex il-Kummissjoni setgħet tivverifika jekk huma kinux konformi mar-rekwiżiti tal-Artikolu 11 tar-Regolament (KE) Nru 1235/2008 jew le. Huma biss dawk il-korpi tal-kontroll u l-awtoritajiet tal-kontroll li għalihom l-analiżi sussegwenti tal-informazzjoni kollha mibgħuta wasslet għall-konklużjoni li huma kienu konformi ma’ dawk ir-rekwiżiti, li għandhom jiġu inklużi fil-lista mogħtija fl-Anness IV għar-Regolament (KE) Nru 1235/2008.
(3)
Minħabba l-għadd kbir ta’ talbiet min-naħa tal-korpi tal-kontroll u tal-awtoritajiet tal-kontroll li għalihom intalbet informazzjoni addizzjonali, il-valutazzjoni tat-talbiet u l-istabbiliment tal-ewwel lista ħadu aktar żmien milli mistenni. Fid-dawl tal-esperjenza, l-Istati Membri għandhom jitħallew ikomplu jagħtu awtorizzazzjonijiet għall-importazzjoni, iżda dawk l-awtorizzazzjonijiet għandu jkollhom perjodu massimu ta’ validità, u l-Istati Membri għandhom jingħataw perjodu itwal li matulu jkunu jistgħu jkomplu jagħtu dawk l-awtorizzazzjonijiet.
(4)
Matul il-valutazzjoni tat-talbiet, jistgħu jinqalgħu diffikultajiet meta wieħed jipprova jifhem iċ-ċirkustanzi li bihom korp tal-kontroll u awtorità tal-kontroll jistgħu jiġu rtirati mil-lista skont l-Artikolu 12(2) tar-Regolament (KE) Nru 1235/2008. Sabiex jiġu evitati aktar diffikultajiet, jeħtieġ li jiġu ċċarati dawk iċ-ċirkustanzi. Madankollu, dawk il-kjarifiki ma għandhom jimponu l-ebda obbligu ġdid fuq il-korpi tal-kontroll jew l-awtoritajiet tal-kontroll.
(5)
L-esperjenza wriet li jistgħu jinqalgħu diffikultajiet fl-interpretazzjoni tal-konsegwenzi tal-irregolaritajiet jew tal-ksur li jaffettwaw l-istat organiku ta’ prodott. Sabiex jiġu evitati aktar diffikultajiet u tiġi ċċarata r-rabta bejn ir-Regolament (KE) Nru 1235/2008 kif emendat minn dan ir-Regolament u d-dispożizzjonijiet l-oħrajn fis-seħħ dwar l-importazzjonijiet ta’ prodotti organiċi minn pajjiżi terzi, jidher għalhekk li huwa meħtieġ li jitfakkru d-dmirijiet tal-korp tal-kontroll jew tal-awtorità tal-kontroll tal-Istati Membri fir-rigward ta’ prodotti mhux konformi importati skont l-Artikolu 33(3) tar-Regolament (KE) Nru 834/2007. Madankollu, dik il-kjarifika ma għandha timponi l-ebda obbligu ġdid fuq il-korp tal-kontroll jew l-awtorità tal-kontroll u fuq l-Istati Membri.
(6)
Sabiex tiġi żgurata tranżizzjoni bla xkiel mis-sistema ta’ awtorizzazzjonijiet nazzjonali għal-lista tal-korpi tal-kontroll u tal-awtoritajiet tal-kontroll li huma kompetenti biex iwettqu l-kontrolli u joħorġu ċ-ċertifikati f’pajjiżi terzi għall-iskop ta’ ekwivalenza, dan ir-Regolament għandu jibda japplika mill-1 ta’ Lulju 2012.
(7)
Għalhekk, ir-Regolament (KE) Nru 1235/2008 għandu jiġi emendat kif xieraq.
(8)
Il-miżuri pprovduti f’dan ir-Regolament huma skont l-opinjoni tal-Kumitat regolatorju dwar il-produzzjoni organika,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1235/2008 għandu jiġi emendat kif ġej:
(1)
Fl-Artikolu 12, il-paragrafu 2 għandu jinbidel b’dan li ġej:
“2. Skont il-proċedura msemmija fl-Artikolu 37(2) tar-Regolament (KE) Nru 834/2007, korp tal-kontroll jew awtorità tal-kontroll, jew referenza għal kategorija speċifika ta’ prodotti jew għal pajjiż terz speċifiku b’rabta ma’ dak il-korp tal-kontroll jew ma’ dik l-awtorità tal-kontroll, jistgħu jiġu rtirati mil-lista msemmija fl-Artikolu 10 ta’ dan ir-Regolament fil-każijiet li ġejjin:
(a)
jekk ir-rapport annwali tagħhom imsemmi fil-paragrafu 1(b) ma jkunx wasal għand il-Kummissjoni sal-31 ta’ Marzu;
(b)
jekk huma ma jinnotifikawx lill-Kummissjoni fil-ħin dwar il-bidliet fid-dossier tekniku tagħhom;
(c)
jekk ma jipprovdux informazzjoni lill-Kummissjoni matul l-investigazzjonijiet ta’ każ ta’ irregolarità;
(d)
jekk jonqsu milli jieħdu miżuri korrettivi adegwati bi tweġiba għall-irregolaritajiet u l-ksur osservati;
(e)
jekk ma jaqblux ma’ eżami fuq il-post mitlub mill-Kummissjoni, jew jekk eżami fuq il-post iwassal għal riżultat negattiv minħabba nuqqas ta’ funzjonament sistematiku tal-miżuri ta’ kontroll;
(f)
fi kwalunkwe sitwazzjoni li tippreżenta r-riskju għall-konsumaturi li huma jiġu mqarrqa dwar in-natura vera tal-prodotti ċċertifikati mill-korp tal-kontroll jew mill-awtorità tal-kontroll.
Jekk korp tal-kontroll jew awtorità tal-kontroll jonqsu milli jieħdu azzjoni korrettiva xierqa u f’waqtha wara talba mill-Kummissjoni f’perjodu li għandu jiġi stabbilit mill-Kummissjoni skont is-severità tal-problema u li ġeneralment ma jistax ikun ta’ inqas minn 30 ġurnata, il-Kummissjoni għandha tirtirahom mil-lista mingħajr dewmien skont il-proċedura msemmija fl-Artikolu 37(2) tar-Regolament (KE) Nru 834/2007. Dik id-deċiżjoni ta’ rtirar għandha tiġi ppubblikata f’Il-Ġurnal Uffiċjali tal-Unjoni Ewropea. Il-Kummissjoni għandha tqiegħed il-lista emendata mill-aktar fis possibbli għad-dispożizzjoni tal-pubbliku bi kwalunkwe mezz tekniku xieraq, inkluż il-pubblikazzjoni fuq l-Internet.”
(2)
L-Artikolu 15 għandu jinbidel b’dan li ġej:
“Artikolu 15
Prodotti li mhumiex konformi
1. Mingħajr ħsara għal kwalunkwe miżura jew azzjoni meħuda skont l-Artikolu 30 tar-Regolament (KE) Nru 834/2007 u/jew skont ir-Regolament (KE) Nru 889/2008, ir-rilaxx għaċ-ċirkolazzjoni ħielsa fl-Unjoni ta’ prodotti li mhumiex konformi mar-rekwiżiti tar-Regolament (KE) Nru 834/2007 għandu jkun jiddependi fuq it-tneħħija tar-referenzi għall-produzzjoni organika mit-tikketta, mir-riklami u mid-dokumenti ta’ akkumpanjament.
2. Mingħajr ħsara għal kwalunkwe miżura jew azzjoni li għandha tittieħed skont l-Artikolu 30 tar-Regolament (KE) Nru 834/2007, f’każ ta’ suspett ta’ ksur u ta’ irregolaritajiet fir-rigward tal-konformità tal-prodotti importati skont l-Artikolu 33(3) tar-Regolament (KE) Nru 834/2007 mar-rekwiżiti stipulati f’dak ir-Regolament, l-importatur għandu jieħu l-miżuri kollha meħtieġa skont l-Artikolu 91(1) tar-Regolament (KE) Nru 889/2008.
L-importatur u l-awtorità tal-kontroll jew il-korp tal-kontroll li jkunu ħarġu ċ-ċertifikat ta’ spezzjoni kif imsemmi fl-Artikolu 13 ta’ dan ir-Regolament għandhom jinfurmaw minnufih lill-korpi tal-kontroll, lill-awtoritajiet tal-kontroll u lill-awtoritajiet kompetenti tal-Istati Membri kkonċernati u tal-pajjiżi terzi involuti fil-produzzjoni organika tal-prodotti kkonċernati u, fejn ikun xieraq, lill-Kummissjoni. L-awtorità tal-kontroll jew il-korp tal-kontroll jistgħu jeħtieġu li l-prodott ma jitqiegħedx fis-suq b’indikazzjonijiet li jsemmu l-metodu tal-produzzjoni organika sakemm ikunu ġew issodisfati, bl-informazzjoni li tkun waslet mingħand l-operatur jew minn sorsi oħrajn, li ma jkun baqa’ l-ebda dubju dwar dan.
3. Mingħajr ħsara għal kwalunkwe miżura jew azzjoni li għandha tittieħed skont l-Artikolu 30 tar-Regolament (KE) Nru 834/2007, meta awtorità tal-kontroll jew korp tal-kontroll ta’ Stat Membru jew ta’ pajjiż terz ikollhom suspett sostanzjat ta’ ksur jew ta’ irregolaritajiet fir-rigward tal-konformità tal-prodotti importati skont l-Artikolu 33(3) tar-Regolament (KE) Nru 834/2007 mar-rekwiżiti stipulati f’dak ir-Regolament, huma għandhom jieħdu l-miżuri kollha meħtieġa skont l-Artikolu 91(2) tar-Regolament (KE) Nru 889/2008 u għandhom jinfurmaw minnufih lill-korpi tal-kontroll, lill-awtoritajiet tal-kontroll u lill-awtoritajiet kompetenti tal-Istati Membri kkonċernati u tal-pajjiżi terzi involuti fil-produzzjoni organika tal-prodotti kkonċernati u lill-Kummissjoni.”
(3)
L-Artikolu 19 għandu jiġi emendat kif ġej:
(a)
Fil-paragrafu 1, it-tielet subparagrafu għandu jinbidel b’dan li ġej:
“L-awtorizzazzjonijiet għandhom jiskadu sa mhux aktar tard minn 12-il xahar wara li jingħataw, għajr dawk li jkunu diġà ngħataw għal perjodu itwal qabel l-1 ta’ Lulju 2012”.
(b)
Il-paragrafu 4 għandu jinbidel b’dan li ġej:
“4. Mill-1 ta’ Lulju 2013 ‘il quddiem, l-Istati Membri m’għandhomx jagħtu iktar l-awtorizzazzjonijiet imsemmija fil-paragrafu 1 ta’ dan l-Artikolu, sakemm:
-
il-prodotti importati kkonċernati ma jkunux oġġetti li l-produzzjoni organika tagħhom fil-pajjiż terz tkun ġiet ikkontrollata minn korp tal-kontroll jew minn awtorità tal-kontroll li mhumiex fuq il-lista stabbilita skont l-Artikolu 10; jew
-
il-prodotti importati kkonċernati ma jkunux oġġetti li l-produzzjoni organika tagħhom fil-pajjiż terz tkun ġiet ikkontrollata minn korp tal-kontroll jew minn awtorità tal-kontroll li tinsab fil-lista stabbilita skont l-Artikolu 10, iżda li ma jkunux jaqgħu f’waħda mill-kategoriji tal-prodotti msemmija fl-Anness IV għall-korp tal-kontroll jew l-awtorità tal-kontroll ta’ dak il-pajjiż terz.”;
(c)
Fil-paragrafu 5, il-frażi “l-1 ta’ Jannar 2013” għandha tinbidel bil-frażi “l-1 ta’ Lulju 2014”.
(4)
L-Anness IV għandu jinbidel bit-test mogħti fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Huwa għandu jibda japplika mill-1 ta’ Lulju 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-6 ta’ Diċembru 2011.

Metadata:
Eurovoc Level 1 Categories: 100147
100144
100157
Eurovoc Level 2 Categories: 100191
100192
100175
100257
100193
100196
Eurovoc Level 3 Categories: 2488
13
2735
614
3156
525
All Eurovoc Categories: 1644
3191
5696
5953
6268
6790